Caistria

Caistria ò carestia (da-o latin caristia, foscia da carere "amancâ"), mancança ò grave scarscitæ de deræ alimentare con consegoente incremento da mortalitæ de tutta a popolaçion da zona corpia ò de çerti groppi a-o so interno, dovua à de caoze naturæ ò à de pedèmmie, guære, rivoluçioin, cicli econommichi.

Mentre in precedença e caistrie ean ligæ prinçipalmente a di cicli naturæ, into Medioevo e l’Etæ moderna se veificò in scingole aree de l'Œüropa de caistrie provocæ ascì da-e speculaçioin di propietai fondiai. O peigo de caistria o fu scin da l'Etæ antiga a-o centro de prócupaçioìn di aministraçioin pubbriche, che a-o riguardo alestin di scistemi de controllo di prexi e de vendie carmiæ de cereali e atri ben alimentari. S'aregorda çerte caistrie epocale, comme quella do 1315-17 e, ciu tardi, quella do 1590-92. Inte sti caxi chie, pe de ciu, e caistrie e a conseguente denutriçion da popolaçion favoin o sviluppo d'epidemie de pæsta ò d'atre maotie infettive. L’evoluçion econommica començâ co-a Rivoluçion industriâ a l'ha reizo meno frequente e caistrie e a i ha concentræ inte çerte parte do cianæa. A caistria do 1877 in Ciña a l'aviæ provocao 9 mioin de morti; sempre inta Ciña quella do 1929 into Hunan a caozò 2 mioin de morti. In India do 1876-78 ghe fu 5 mioin de morti e atretanto destrutiva a fu, tra i atre, a caistria into Bengalla do 1942-45. Inte l'Œüropa ocidentâ, i urtime vee caistrie gh'han avuo lœugo into 1709 (França, Inghiltæra, Scoççia), ma into 1845-49 ascì in Irlanda (evento caozao tra l’atro da 'na crixi inta produçion de patatte dovua à 'n'infeçion da peronospera) e diando a segonda guæra mondiâ. Inte l'Œüropa orientâ e caistrie fun assæ ciu frequente: graviscima quella inte l'Union Soviettica staliniaña do 1932-33, ch'a l'afrisse ciu de 40 mioin de individdoi e a caozò circa 7 mioin de morti.
A caistria ciu grande do vinteximo seccolo e foscia a ciu grande de sempre a fu quella cineize do 1958-1961 aprœuv'a-o "Gran botto in avanti" do Mao Zedong con stimme che van dai 15 a-i 55 mioin de morti.
O stato de caistria acuta o s'è fæto dapœu ciu ræo (Biafra 1968-70, Bengalla 1971, Etioppia 1973, Bangladesh 1974) e, e ciu votte, specce in Axa e Affrica, o l'è stæto provocao da-i squilibbri tra-a popolaçion e-e rissorse, da-a forte dipendença de l'agricortua, da-e particolæ condiçioin climattiche ch'han determinao tanto de brusche cheite inte l'amontâ mezan di ben alimentari (prez., pi-a seççia) quanto de locale diminuçioin di redditi agriccoli e de grave dificortæ into scangio di ben existenti insci-o mercao.

L’anallixi econommica de caistrie a l'ha riçevuo 'n importante contributo da-a riçerca do premmio Nobel pe l’economia A.K. Sen, o quæ o l'ha rilevao comme o frazzo, sciña drastico, da produçion çibea o no fornisce 'na spiegaçion sodisfaxente de caistrie inte 'n’economia de scangio. Quello che invece o l'è delongo determinante o l'è o colasso di ‘tittoli de scangio’, i oportunitæ oferte da-o mercao à 'n individdo de scangiâ merçe con çibbo. A perdia de tæ tittoli da parte dœu'n ò ciu groppi ocupaçionæ a pœu generâ, comme s'è veificao into Bengalla into 1974, 'na caistria sciña in assença de 'na diminuçion da disponibilitæ alimentâ. Di inçentivi econommichi che faççan cresce produçion e reddito e di incentivi polittichi fornii da-a democraçia, comme l’existença de partii d’opoxiçion che possan mette sotta acuza o governo e de 'na libbera informaçion, gh'han un rollo importante into prevegnî e contrastâ e caistrie.

Inta gran parte do mondo, specce inte zone tropicæ, anche in assença de caistria i ommi sofran ancœu d'ipoalimentaçion e de mânutriçion, e in particolâ de mancança de proteiñe, da-a quæ deriva 'na deboleçça generâ e despæge carençe speciffiche.

Into 2009 s'è carcolao chi-a famme a l'afrizeiva un miliardo de persoñe.

 Bibliografia 


 Atri progetti  

Categorîa:Alimentaçion